Die Regering is nie Ons nie | Anti-Staatsleer vir die Afrikaner!
← Moenie deur ANC-'newspeak' mislei word nie
Wees openlik en bring raswet dan liefs terug →
Daar is en was ook denkers wat die bestaan van die vrye wil ontken ten gunste van determinisme en sagte determinisme soos die Duitse filosoof Arthur Schopenhauer dit gestel het: "Der Mensch kann tun was er will; er kann aber nicht wollen was er will" – Die mens kan doen wat hy wil, hy kan egter nie wil wat hy wil nie. Dan is daar natuurlik dié wat determinisme en vrye wil as of versoenbaar of onversoenbaar sien. Op die ou einde is dit baie moeilik om enigiets buiten die vrye wil te aanvaar. Om daarop aanspraak te maak dat dit 'n illusie is mag dalk self 'n illusie wees, of ten minste 'n misverstand aangaande illusies, aangesien dit moet neerkom op 'n uitwendige invloed wat ons waarneming verkeerdelik beïnvloed wat tog waargeneem of ondervind moet kan word soos 'n mirage in 'n woestyn. Daarbenewens het 'n interne ondervinding soos die sensasie van vrye wil geen eksterne verwysing nie.
Die feit dat die mens omgewings beperkings, natuurwette en ekonomiese wette in die fisiese wêreld het waarin hy woon neem niks van vrye wil weg nie. Dit is egter verstaanbaar dat hierdie natuurwette en ekonomiese wette nie weg gewil kan word nie. Jy gaan nie wil en in 'n potplant verander nie, jou arms in die lig gooi en wil soos superman vlieg en opstyg nie. Daar is miljoene mense wat egter glo dat regerings hierdie ekonomiese wette weg kan wil.
Daar word vergeet dat 'n regering net uit mense bestaan wat presies dieselfde beperkings as individue het. Indien almal wetlik verplig was om aan 'n tennisklub te behoort en jy die voorstel sou maak dat enige tennisklub bloot op grond van die bestaan daarvan werk kan skep, armoede verlig of enigiets verniet daarstel, hetsy skole, hospitale of paaie, sal mense jou uitlag. Die meeste mense sou kon insien en verstaan dat enige hulpbron wat in 'n bepaalde rigting toegepas word deur 'n tennisklub eers iewers anders weggeneem moes word, en dat daardie hulpbron alternatiewe toepassings sou vervul het en dus nie verniet is nie, tog is dit presies wat mense van regerings verwag. Mense verwag soms selfs dinge van regerings wat totaal en al onmoontlik is. Die idee dat die staat ons is of dat ons die staat is, is 'n tema wat Rothbard goed aangespreek het.
This entry was posted in Anargie, Politieke Filosofie, Video and tagged Demokrasie, determinisme, die regering is nie ons nie, die wil in filosofie, natuurwette en ekonomiese wette, ons is die regering, sagte determinisme, verkiesing, verteenwoordiging, vrye wil. Bookmark the permalink.